**Tu cei o curtenire…**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu cei o curtenire

În glumă – şi doreşti

Să-ţi spun a mea iubire

În versuri franţuzeşti.

Dar eu sunt melancolic

Şi nu ştiu să răspund.

Nu pot să-mbrac în glume

O taină ce ascund.

Tu râzi şi-ţi rezemi capul

De umăru-mi încet,

Şi-n ochii mei îmi cauţi,

Vicleano, aşa cochet.

Tu vezi că în iubire

Nu ştiu ca să glumesc;

Nu-ţi pare oare bine

C-atâta te iubesc?